Hustruer

***Hustruer*** er en norsk dramafilmkomedie fra 1975 regissert og skrevet av Anja Breien. Hovedrollene spilles av Anne Marie Ottersen, Katja Medbøe og Frøydis Armand.

## Handling
Mie, Kaja og Heidrun er tre kvinner på rundt 30 år som møtes under en klassefest, 15 år etter at de sluttet folkeskolen. Det er ti år siden de har sett hverandre. Mellom nostalgiske sanger og noen flasker vin finner tre bestevenninner sammen igjen: Kaja – som i årboka mottok verset «hva er bekken uten vann, hva er Kaja uten mann?» – er høygravid og fornøyd med å være kona til en advokat. Klassens spilloppmaker Mie har skaffet seg tre barn og en utro mann fra Flekkefjord, og Heidrun jobber på sjokoladefabrikk og slites mellom egne ønsker og samfunnets krav til en gift kvinne. Etter festen havner de tre venninnene på rangel i Oslos gater og revurderer livene de mer eller mindre bevisst har skapt for seg selv.

Hva ville skje om jenter begynte å oppføre seg som mannfolk? Om de gikk på rangel i stedet for å gå hjem? Om de gav blaffen i innkjøp og oppvask og overlot til mannen å skofte jobben for å ta seg av bleievask og barnevakt- problemer? Hva om det simpelthen ble alminnelig at jenter gikk på byen for å sjekke mannfolk? Hva om det ble god tone at jenter begynte å oppfatte menn som fornøyelsesobjekter vurdert utelukkende etter utseende? (Fra programheftet).

## Om filmen
Temamessig omhandler filmen kvinnefrigjøring og kvinnens plass i familien og det norske samfunnet på 1970-tallet. Historien i filmen formidles i et lettfattelig og hverdagslig språk med lite symbolikk.

*Hustruer* kan beskrives som en kvinnepolitisk dramakomedie og traff både kritikerne og publikum i Norge da den ble lansert på selveste kvinneåret. Den ble en sensasjon på den norske filmfestivalen i Hamar i 1975. Den satte i sin tid tingene på hodet, og en lang rekke vedtatte «sannheter» om kvinnens plass og hennes rolle i familien og samfunnet utleveres – om ikke til latter, så til en stille, småinfam humring. Den er i ettertid regnet som en av de mest populære og slitesterke norske filmene noensinne.

Denne filmen og *[[Arven (1979)|Arven]]* regnes som Anja Breiens mest vellykkede og kjente filmer. *Hustruer* var blant de viktigste kunstneriske bidragene til feministdebatten i Norge på 1970-tallet, og ifølge *Dagbladet* en av de mest analyserte i norsk filmhistorie.

### Filmanmelderne
Både Arbeiderbladets og Dagbladets anmeldere uttrykte begeistring for filmen da den kom. Arbeiderbladets Bjørn Granum skrev blant annet «Den enkle historien er fortalt med et overskudd og en feministisk varme som er ganske avvæpnende» og «Det er en friskhet og varme ved *Hustruer* som gjør inntrykk. Samspillet mellom de tre hovedrolleinnehaverskene har kvaliteter en knapt har sett maken til». Dagbladets Arvid Andersen var også begeistret og skrev følgende: «Spontant, ekte og inspirert utvikler denne filmhistorien seg om tre venninner som møtes igjen på en jubileumsfest».

### Priser
Den ble i 1975 tildelt «Prize of the Ecumenical Jury» ved Locarno internasjonale filmfestival.

## Oppfølgere
Det er kommet to oppfølgere til denne filmen: *[[Hustruer – ti år etter]]* kom i 1985 og *[[Hustruer III]]* i 1996.

## Rolleliste
* Anne Marie Ottersen –  Mie Jacobsen 
* Katja Medbøe –  Kaja Qvist 
* Frøydis Armand –  Heidrun Iverson 
* Helge Jordal –  Pornofotograf
* Stein C. Thue – Pornofotograf
* Alf Nordvang –  Personalsjefen
* Sverre Anker Ousdal –  Mies mann
* Nøste Schwab –  Kajas mor 
* Julian Strøm –  Uteligger 
* Gunnar Alme –  Uteligger 
* Grete Nordrå –  Uteligger 
* Petter Vennerød – En mann ved et butikkvindu

## Produksjonsmedarbeidere
* Produksjonsleder: Hans Lindgren
* Innspillingsleder: Petter Vennerød
* B-foto, stillsfoto: Nils Amund Raknerud
* Rekvisitør: Jan Matthias
* Script: Bente Kaas
* Lyd: Leif Erlsboe og Tom Gundersen

## Litteratur
* *Fra idé til film – Hustruer* (2008) (ISBN 9788241206610)

## Referanser


## Eksterne lenker
*